Сокуровым и гъэсэнхэр утыку къохьэ
КъБР-м ЩэнхабзэмкIэ и министерствэр и щIэгъэкъуэну Къэрал киноконцерт гъэлъэгъуапIэм УФ-м гъуазджэмкIэ щIыхь зиIэ и лэжьакIуэ, кинорежиссёр, сценарист цIэрыIуэ Сокуров Александр и гъэсэнхэм траха кинофильм кIэщхэр щагъэлъэгъуащ.
Фильмхэр щагъэлъагъуэм щIэсахэр «Антигона» — арат Хьэмыкъуэ Олег Софокл и трагедием трищIыкIыжу триха и диплом лэжьыгъэм зэреджэр.
— XX лIэщIыгъуэм псэуа Ануй Жан езым къызэрыгурыIуэм хуэдэу, а псысэр итхыжауэ щытащ, — жеIэ Олег. — ТхыгъитIри тегъэщIапIэ сщIыри, тесхыну сызыхуейм нэхъ къыхуэкIуэр къыхэсхащ, лIыхъужь гуэрхэри хэзгъэкIащ. АдыгэбзэкIэ зэддзэкIри, урысыбзэ субтитрхэр иIэу къэдгъэ-лъэгъуащ. Фильмхэр къыщыхэтхым чэнджэщакIуэ нэхъыщхьэу диIар Сокуров Александрщ. Илъэситхум къриубыдэу кинофильм 90-м нэблагъэ тетхащ, ар цIыхухэм яфIэгъэщIэгъуэну къатщIэмэ, къызэрыдгъэлъэгъуэным яужь дитынущ. Сокуровым иригъэджахэм кинематографиер дэIыгъынымкIэ «Южный полюс» фонд къызэдгъэпэщащ. Абы и фIыгъэкIэ УФ-м ЩэнхабзэмкIэ и министерствэм грант къыдитыну IэмалыфI щыIэщ. Иджыпсту сызэлэжьым и гугъу пщIымэ, «Волшебная лампа Алла-дина» таурыхъыр Горький Максим и цIэр зезыхьэ Урыс драмэ театрым щызогъэув.
«Леса Вавилона» кинофильм гъэщIэгъуэныр Золотухин Александр трихащ. Ар теухуащ зи гъащIэ гъуэгур къэзылъыхъуэ ныбжьыщIэм. Дунейм ихъхэм хэзэрыхьа щIалэр бгым щопсэу. Кинофильмыр щIалэщIэм и хьэл зэрызэфIэувэ, гъащIэм хуиIэ еплъыкIэхэм зэрызахъуэж, гупсысэ узыншэ иIэ зэрыхъум теухуащ.
Хьэмыку Олег — Нэхъапэм ди лэжьыгъэхэр щыдгъэлъэгъуэн утыку диIэтэкъым. КъищынэмыщIауэ, иджыри къэс зыдгъасэу арати, ди IэдакъэщIэкIхэр цIыхухэм я пащхьэм итлъхьэн хуэдэуи хъуатэкъым. Къыддеджа Коваленкэ Кирэ Абхъазым кино щытрихати, абы дыдэIэпыкъуащ. Мы зэманым ди проектхэм яужь дитщ, сценарийхэр дотх, — къыддогуашэ щIалэщIэр.
«Лёгкая вина» кинофильмыр тезыха Мусаевэ Малика Iуэхум кърихьэлIэфакъым. Кинофильмым хэт Миланэ и щхьэгъусэм бгъэдэкIыжащ. Хъыджэбзым и насыпыншагъэр и анэм къыщыгурымыIуэм, диныр зыIыгъ я гъунэгъу цIыхубз ныбжьэгъу хуохъу. ИужькIэ пщащэр КъуэкIыпIэ Гъунэгъухэм ящыщ къэрал гуэрым террористхэм я телъхьэу зэуэну кIуауэ еух.
— Фильмым лъабжьэ хуэхъуар къэхъуа Iуэхущ. ЦIыху дэхуэхам и зэманым зыщIэбгъэкъуэн зэрыхуейрщ и гупсысэ нэхъыщхьэр. Ар иджырей жылагъуэм ди узыфэщ, къыджьэхэмыуэ Iуэху дыхыхьэнукъым, гущIэгъу тхэлъыжкъым. Иджыпсту сэ сценарий сотх, си гугъэщ зэман гъунэгъум кинофильмыщIэ тесхыну», — жеIэ Малика.
Мэстафэ Тинэ и «Счастливая семья» кинофильмым зэхуищIыжащ зэIущIэр. Адэшхуэр къыщалъхуа махуэм зэрыунагъуэу зэхуосыж. Абы и бынхэр, я щIэблэр, зэнысэгъухэр зэзэгъыркъым. ЯпэщIыкIэ зызыхуагъэбэшэчыну яужь йохьэ, арщхьэкIэ куэдрэ яхуэ-мыхьу я жьэм къихь зэжраIэ, гужьгъэжьгъ гъэтIылъа-уэ яIэр къракIут. Мурад нэхъыщхьэр апхуэдэ зэгурымыIуэныгъэ унагъуэхэм зэрилъыр къэгъэлъэгъуэнырщ.
Щомахуэ Залинэ.
Сурэтхэр Къарей Элинэ трихащ.
